1/3/15

ร้านนี้อยู่เส้นริมทะเลทางไปแหลมเจริญนะครับ วิ่งจากสามแยกนางยักษ์แล้วเลี้ยวซ้ายไปประมาณ 2 กิโล เลี้ยวซ้ายอีกทีเข้า ถ อารีย์ราษฏร์ เข้าไปจะเห็นแม่น้ำระยอง แล้วร้านอยู่ขวามือครับ

แวบแรกที่เห็น ร้านภายนอกดูเด่นสะดุดตามากครับ ยังคิดอยู่ในใจเลยว่ามาอยู่ ณ สถานที่แบบนี้ได้อย่างไร บรรยากาศของร้านจะเป็นโปร่ง ๆ สบาย ๆ แต่งร้านได้หรูหรามีสไตล์เป็นเอกลักษณ์มากครับ เป็นกระจกรอบด้าน และห้องสีขาว ตัดกับเฟอร์นิเจอร์สีสันสดใส มีโต๊ะที่ใส่เครื่องเทศอยู่ด้วย คลาสสิคดีครับ ตอนเข้าร้านทีแรก ยังคิดอยู่ในใจเลยว่าอาหารจะแพงไหม แต่พอเห็นเมนูแล้วตกใจกับราคาเลยครับ ราคาอยู่แถวๆ 50 บาท ถ้าเป็นเนื้อวัว ก็จะ 70 บาทประมาณนั้น

ผมสั่งอาหารคาวมาลองเชิงด้วยกัน 3 อย่าง อย่างละ 50 บาทครับ มีซาโมซาไก่ ดอนเนอร์เคบับไก่ และโรตีจิ้มแกงถั่ว

เริ่มด้วยดอนเนอร์เคบับไก่ เสริฟมาในขนมปังก้อนกลม ๆ เหนียวนุ่มกำลังดีครับ ไม่ได้เสริฟมากับแป้งเคบับแท้นะครับ คิดว่าน่าจะเป็นการปรับประยุกต์เอาเพื่อให้ได้ profile ของราคาครับ รสชาติไก่นุ่มกำลังดี มีซอสมะเขือและมาโยที่ไม่หวานนักเข้ากันได้ดีครับ เสริฟพร้อมกับ french fries ที่ผสมเครื่องเทศอะไรบางอย่าง ผมเดารสชาติไม่ออกเหมือนกัน แต่น่าจะเป็น 3 อย่างด้วยกันนะครับ หวานอ่อน ๆ เค็มนิด ๆ ติดใจมากเลยครับ 

ตามมาด้วยซาโมซาไก่ เสริฟมาพร้อมกับน้ำจิ้ม 2 แบบ เป็นน้ำจิ้มคล้าย ๆ อาจาด 1 และซอสพริกอีก 1 ครับ รสชาติไส้ใน อร่อยมากครับ เป็น home made ไม่ได้เป็นรสชาติของสำเร็จรูปเลยครับ 

อย่างสุดท้าย โรตีแกงถั่ว สั่งมาลองดูเพราะหาโรตีจิ้มแกงยากมากครับ ไม่ค่อยเจอร้านที่ทำกัน แกงถั่วของร้านนี้จะเป็นเหนียว ๆ ข้น ๆ เล็กน้อย มีรสชาติของไก่ผสมกับถั่วด้วยครับ อร่อยมาก ๆ ครับ จิ้มเพลินหมดไม่รู้ตัวเลย

ร้านนี้มีกาแฟขายด้วยครับ แต่ผมไม่ได้สั่งกาแฟ สั่ง smoothie kiwi หรือน้ำกีวีปั่นนั่นเอง แก้วละ 80 บาท รสชาติของผลไม้มาเต็ม ๆ เลยครับ ปั่นได้ละเอียดกำลังดี ไม่รู้สึกถึงความหวานของน้ำเชื่อมเท่าไร เป็นธรรมชาติดีครับ

ตบท้ายด้วยเค้กสองก้อน หลังจากทานอาหารคาว 3 อย่างแล้ว ด้วยเค้กโยเกิร์ต กับ เค้กมะพร้าวครับ
เค้กโยเกิร์ต จะมีหน้าราดด้วยคล้าย ๆ แยมสตอร์เบอรี่ รสชาติหวาน ๆ แล้วมีชั้นล่างเป็นครีมโยเกิร์ตครับ รสหวานกลมกล่อม อาจจะไม่ได้รสชาติของโยเกิร์ตเท่าไร สำหรับบางคนที่อาจชอบรสชาติแรงๆ แต่ก็ทานง่ายหวานกำลังดีครับ

เค้กมะพร้าว อันนี้ผมว่า highlight เลย หน้าครีมได้รสชาติของมะพร้าวมากกว่าครีม มีกลิ่นหอม หวานกำลังดี ทานง่ายครับ ที่สำคัญ เค้กของที่นี่ 65 บาทเอง แต่รสชาติอร่อยเกินกว่ามากครับ

สรุปโดยรวม ๆ แล้วยิ่งกว่าประทับใจครับ เห็นแต่งร้านตอนแรก นึกว่าจะ position ตัวเองไปที่อาหารราคาต่ำสุด 80 ต่อจาน แต่กลับกลายเป็นอาหารราคาถูกมากครับ ทีสำคัญ อาหารทุกอย่างปรุงแบบ house specialty ครับไม่มีรสชาติของอาหารสำเร็จเลย เรียกว่าใส่ใจกับอาหารทุกจานไม่เกี่ยงราคาเลยครับ

สรุปนะครับ
ความคุ้มค่าต่อราคา 10/5 กับรสชาติแบบนี้กับราคาแบบนี้ บรรยากาศแบบนี้
รสชาติ 5/5
ความสะอาด 5/5
บรรยากาศ 5/5
บริการ 5/5 เจ้าของร้านอัธยาศัยดีครับ

